Perussuomalaisten kolmannen varapuheenjohtajan mielestä Laura Huhtasaari sopisi perussuomalaisten ehdokkaaksi ”erittäin hyvin”.

Perussuomalaisten kolmas varapuheenjohtaja Juho Eerola myöntää, että Huhtasaarella vaikuttaa tässä vaiheessa olevan kovin kannatus perussuomalaisten presidenttiehdokkaaksi heti puolueen puheenjohtajan Jussi Halla-ahon jälkeen.

– Sellainen näppituntuma minulla on, Eerola sanoo.

Hänen mukaansa puolueen on löydettävä kisaan sellainen ehdokas, jolla olisi mahdollisuus päästä toiselle kierrokselle Niinistöä vastaan.

– Huhtasaari sopisi tällaiseen tilanteeseen minun mielestäni erittäin hyvin, Eerola sanoo.

Perussuomalaisten tuore puheenjohtaja Jussi Halla-aho ilmoitti tällä viikolla Uudelle Suomelle, että perussuomalaiset asettanee vaaleihin oman kilpailijansa. Hän ei kuitenkaan suostunut vielä kertomaan asiasta enempää.

Halla-aho kuitenkin lupasi, että elokuussa perussuomalaisilla olisi luvassa ”suuri yllätys”.

Halla-ahon mukaan ratkaisuun päädyttiin sen jälkeen, kun puolueen paikallisyhdistyksistä oli tullut selkeä viesti siitä, kuka tulisi asettaa ehdokkaaksi.

Tällä on hänen mukaansa suuri vaikutus, kun perussuomalaisten puoluehallitus kokoontuu keskustelemaan ehdokkaasta elokuussa ja puoluevaltuusto päättää asiasta syyskuussa.

Todennäköisimmät vaihtoehdot perussuomalaisten presidenttiehdokkaaksi ovat puheenjohtaja Jussi Halla-aho ja ensimäinen varapuheenjohtaja Laura Huhtasaari.­

Huhtasaaren kannattajat keräävät jo rivejään

Tähän mennessä puolueen ehdokkuutta ovat kertoneet harkitsevansa vain perussuomalaisten ensimäinen varapuheenjohtaja Laura Huhtasaari ja toisen kauden poliisikansanedustaja Tom Packalén.

Laura Huhtasaaren taakse ovat asettuneet jo Perussuomalaisten miesjärjestö Perus äijät. Kansanedustajista ainakin Toimi Kankaanniemi ja Jani Mäkelä tukevat Huhtasaarta kisassa.

Satakunnan kansa kertoi tällä viikolla, että Kuusamon perussuomalaisten lisäksi myös Porin perussuomalaiset ovat päätyneet Huhtasaaren ehdokkuuden kannalle.

Huhtasaari nimitettiin ennen perussuomalaisten Jyväskylän puoluekokousta myös Jussi Halla-ahon suosikiksi.

Ennen puheenjohtajavalintaansa Halla-aho uhosi siirtävänsä ulkoministeri Timo Soinin tehtävästään. Tuolloin Halla-ahon vahvaksi ulkoministerisuosikiksi spekuloitiin nousevan juuri Huhtasaari.

Omaa presidenttiehdokkuuttaan Halla-aho ei ole kommentoinut, vaikka suurin osa perussuomalaisten kannattajakunnasta todennäköisesti hyväksyisi Halla-ahon asettumisen ehdolle.

Uudelle puheenjohtajalle ei luultavasti löydykään omien riveistä koviakaan haastajia. Kyse on lähinnä siitä, onko Halla-aho valmis haastamaan Niinistön ensi vuoden alussa järjestettävissä presidentinvaaleissa.

Huhtasaaren ehdokkuuden ei uskota välttämättä enteilevän puolueelle rökäletappiota presidentinvaaleissa, mutta mielenkiintoisempi asetelma presidenttikisaan saataisiin kaikesta huolimatta Halla-ahon ehdokkuudella.